Det Europæiske Økonomiske og Sociale Udvalgs udtalelse om "Kommissionens forslag til Europa-Parlamentets og Rådets forordning om narkotikaprækursorer"

(KOM(2002) 494 endelig - 2002/0217 (COD))

(2003/C 95/02)

Rådet for Den Europæiske Union besluttede den 14. oktober 2002 under henvisning til EF-traktatens artikel 95 at anmode om Det Europæiske Økonomiske og Sociale Udvalgs udtalelse om det ovennævnte emne.

Det forberedende arbejde henvistes til Den Faglige Sektion for Det Indre Marked, Produktion og Forbrug, som udpegede An Le Nouail til ordfører. Sektionen vedtog sin udtalelse den 29. januar 2003.

Det Europæiske Økonomiske og Sociale Udvalg vedtog på sin 397. plenarforsamling af 26. og 27. februar 2003, mødet den 26. februar, følgende udtalelse med 106 stemmer for, 2 imod og 3 hverken for eller imod.

1. Indledning

1.1. Bekæmpelse af den organiserede narkotikahandel har høj prioritet i medlemsstaterne. Adskillige medlemsstater gør sig store anstrengelser for at forbedre deres databasesystemer og kriminologiske teknikker og afsætter ekstra ressourcer til formålet. Samtidig sker der en fortsat udvikling af det internationale samarbejde, der involverer internationale organisationer som Interpol og Verdenstoldorganisationen.

1.2. Narkotikafremstilling og -handel i EU er fortsat de europæiske forbryderorganisationers hovedaktiviteter (Europol, 2001/OEDT, 2002). Disse forbryderorganisationer udnytter fuldt ud de muligheder, der ligger i markedsøkonomiens globalisering og især anvendelsen af moderne teknologi.

1.3. Kampen mod ulovlig anvendelse af kontrollerede kemiske stoffer og prækursorer er en fast del af det voksende internationale samarbejde. På baggrund af den nuværende overvågning anslås det, at 1500 tons eddikesyreanhydrid af en årlig verdensproduktion på 2,5 mio. tons anvendes til ulovlig fremstilling af heroin. Omkring 20 % af verdensproduktionen af eddikesyreanhydrid fremstilles i EU.

1.3.1. Takket være en ordning, der modvirker ulovlig anvendelse af eddikesyreanhydrid ved at fastslå kemiske stoffers oprindelse, har man kunnet beslaglægge 11 forsendelser på knap 230 tons eddikesyreanhydrid, som kunne have være anvendt til fremstilling af 55-230 tons heroin.

1.4. Det internationale overvågningsprogram for kaliumpermanganat har gjort det muligt at beslaglægge 1100 tons af stoffet. I henhold til dette program skal eksporterklæringer fra de vigtigste eksporterende lande fremsendes forinden.

1.4.1. Programmet har endvidere gjort det muligt at afsløre nye metoder og transportveje for ulovlig anvendelse af dette stof til kokainfremstilling - uden at skabe alt for store forsinkelser for den lovlige internationale handel.

2. Generelle bemærkninger

2.1. Lovgivning

2.1.1. Den internationale ret vedrørende kontrol med handelen med 23 kemiske prækursorer er baseret på artikel 12 i De Forenede Nationers konvention af 1988 om bekæmpelse af ulovlig handel med narkotika og psykotrope stoffer, som medlemsstaterne og EU er underskrivere af. EU's lovgivning om kontrolforanstaltninger er en udmøntning af FN-konventionens artikel 12 og af henstillingerne fra aktionsgruppen vedrørende kemiske produkter. Disse henstillinger blev godkendt af Gruppen af verdens 7 største industrilande (G7) på dennes topmøde i London i 1991.

2.1.2. De erhvervsdrivendes forpligtelser er nedfældet i to EU-forordninger om handel mellem medlemsstaterne og tredjelande samt et EU-direktiv og en EU-forordning om handelen i det indre marked. Disse retsakter har til formål at bekæmpe ulovlig anvendelse af prækursorer ved at fastsætte en række kontrolforanstaltninger.

2.1.3. Foruden de afskrækkende foranstaltninger truffet af medlemsstaterne fastsætter Kommissionen instrukser og retningslinjer om gennemførelsen af den relevante EU-lovgivning(1).

2.1.4. Rådets forordning (EØF) nr. 3677/90(2) tager sigte på overvågning af handelen med prækursorer mellem medlemsstaterne og tredjelande, mens direktiv 92/109/EØF(3) tager sigte på overvågning af det indre marked.

2.1.5. Ved at gøre det nuværende direktiv til en forordning vil Kommissionen først og fremmest forenkle lovgivningen og gøre den mere brugervenlig. Dette har især betydning i forbindelse med udvidelsen af Den Europæiske Union, hvor hver ændring af direktivet og dets bilag ville medføre, at hen ved 25 medlemsstater skulle vedtage nationale gennemførelsesforanstaltninger.

2.1.6. Med dette forslag til forordning vil Kommissionen også sikre en mere ensartet anvendelse af de to retsakter: forordning (EØF) nr. 3677/90 og direktiv 92/109/EØF, eftersom de forskellige gennemførelsesfrister har gjort anvendelsen af EU-lovgivningen uensartet.

2.1.7. Kommissionen vedtog i januar 1998 et forslag til ændring(4) af direktiv 92/109/EØF. Ved førstebehandlingen støttede Parlamentet Kommissionens initiativ og fremlagde fem ændringsforslag(5). Kommissionen reagerede på Parlamentets udtalelse (førstebehandling) ved at vedtage et ændret forslag(6). Rådet har endnu ikke truffet afgørelse om forslaget.

2.1.8. Kommissionen har derfor besluttet at trække forslaget om ændring af direktiv 92/109/EØF tilbage. Det foreliggende forslag til forordning er bedre i stand til at sikre, at bestemmelserne anvendes direkte af de erhvervsdrivende, og at de harmoniserede foranstaltninger gennemføres samtidigt i alle medlemsstater.

2.1.9. Formålet med den nye forordning er at fastlægge harmoniserede foranstaltninger til kontrol og overvågning af visse kemiske stoffer, der hyppigt anvendes til ulovlig fremstilling af narkotika, og at tilpasse den til de allerede offentliggjorte ændringer til forordning (EØF) nr. 3677/90. Bestemmelserne vedrørende handel med de såkaldte prækursorer, der også berører EU's toldregler, er et vigtigt bidrag fra industrilandene i indsatsen på verdensplan mod narkotika.

2.1.10. Kommissionen har desuden benyttet lejligheden til at tydeliggøre definitionen af udtrykket "registrerede stoffer" og til at medtage en henvisning til naturprodukter, hvoraf der let kan udskilles registrerede stoffer.

2.2. Samarbejde

2.2.1. Et snævert samarbejde og informationsudveksling mellem de kompetente myndigheder og de erhvervsdrivende (fabrikanter, producenter, distributører, handlende osv.) er uundværligt og i alles interesse.

2.2.2. Ansvarlige erhvervsdrivende ønsker ikke at se deres produkter anvendt til ulovlig fremstilling af narkotika.

EØSU er enig i, at der er behov for at udarbejde og ajourføre retningslinjer, der kan hjælpe den kemiske industri med at identificere mistænkelige transaktioner og føre frivillig kontrol med handelen med gængse, ikke-registrerede stoffer.

2.2.3. Formålet med samarbejdet på dette område er at sikre, at de erhvervsdrivende tager kontakt til deres forbindelse i den kompetente myndighed og informerer denne om alle omstændigheder, der lader formode, at kemiske stoffer kan anvendes til ulovlig fremstilling af narkotika og psykotrope stoffer.

2.2.4. I EU har den frivillige overvågning af ikke-kontrollerede kemiske stoffer hovedsageligt taget sigte på stoffer, der anvendes til ulovlig fremstilling af syntetiske stoffer. På verdensplan har FN tillige gennem sit program for international narkotikakontrol (PNUCID) bestræbt sig på at behandle problemet med den stigende anvendelse af ikke-kontrollerede kemiske stoffer til ulovlig fremstilling af narkotika, og en rådgivende ekspertgruppe har opstillet en liste over kemiske stoffer, der anvendes til ulovlig fremstilling af heroin, kokain og syntetiske stoffer, og som bør underkastes særlig overvågning.

3. Konklusion

Det Europæiske Økonomiske og Sociale Udvalg støtter forslaget og anbefaler en ensartet anvendelse af EU-lovgivningen på dette område for at undgå, at narkotikaprækursorer anvendes til fremstilling af ulovlige stoffer.

Bruxelles, den 26. februar 2003.

Roger Briesch

Formand for

Det Europæiske Økonomiske og Sociale Udvalg

(1) Artikel 3 a) i Rådets forordning nr. 3677/90.

(2) EFT L 357 af 20.12.1990, senest ændret ved Rådets forordning (EF) nr. 1116/2001 (EFT L 153 af 8.6.2001).

(3) EFT L 370 af 19.12.1992.

(4) KOM(98) 22 endelig (EFT C 108 af 7.4.1998).

(5) EP 273.796/1.

(6) KOM(1999) 202 endelig (EFT C 162 af 9.6.1999).